Charlotte Frederikke

Prinsesse Charlotte Frederikke av Mecklenburg-Schwerin (født 4. desember 1784, død 13. juli 1840) var datter av Fredrik Frans I av Mecklenburg-Schwerin og prinsesse Louise av Sachsen. Hun var gift med sin fetter prins Christian Frederik av Danmark og Norge fra 1806 til 1810.


== Biografi ==


=== Barndom og oppvekst ===

Hertuginne Charlotte Frederikke av Mecklenburg ble født den 4. desember 1784 i Ludwigslust i Mecklenburg som det syvende og yngste gjenlevende barnet til den senere storhertugen Fredrik Frans I av Mecklenburg-Schwerin og Louise av Sachsen-Gotha.Hertuginne Charlotte Frederikke vokste opp med søsknene sine ved foreldrenes hoff i Mecklenburg. Hun var et livlig barn, som aldri ble plaget av strenge pedagoger, gjorde det som passet henne uavhengig av formaliteter, fant venner blant tjenestefolkene og kledde seg i spraglete klær, i strid med tidens skikker.


=== Ekteskap og barn ===

Under en større reise til Tyskland i 1804 oppholdt fetteren hennes, prins Christian Frederik av Danmark og Norge (den senere Christian VIII), seg lenge ved onkelens hoff i Schwerin, hvor han ble forelsket i den to år eldre Charlotte Frederikke. Bryllupet ble feiret i Ludwigslust i Mecklenburg to år senere, den 21. juni 1806.

Paret slo seg først ned på slottet i Plön i hertugdømmet Holstein. Her fødte Charlotte Frederikke den 8. april 1807 deres første barn, sønnen Christian Frederik, som døde samme dag som fødselen. Fra 1808 bodde paret i København, hvor de flyttet inn i Levetzaus palé, en del av slottsanlegget Amalienborg i bydelen Frederiksstaden i København. Her fødte Charlotte Frederikke den 6. oktober 1808 parets eneste gjenlevende barn, sønnen Frederik Carl Christian, den senere Frederik VII, som hun kalte Frits hele livet. Den lille familiens sommerhjem var det lille og grasiøse lystslott Sorgenfri ved den lille elven Mølleåen i Kongens Lyngby nord for København.


=== Skilsmisse ===

Da Christian Frederik oppdaget at prinsessen hadde et forhold til sin franske sanglærer, komponisten Édouard du Puy, ble paret separert 1809 og skilt i 1810. Charlotte Frederikke ble forvist til Horsens og fikk forbud mot å se sønnen igjen. Hun bodde i Horsens fra 1810 til 1829, men dro senere til Roma. Hun døde i Roma i 1840 og ligger begravet på Camposanto Teutonico (den tyske kirkegården) i Vatikanet, hvor hennes sønn Frederik lot oppstille en minneplate og en statue forestillende Fredens engel av J.A. Jerichau på hennes grav. Da Charlotte Frederikke og prinsesse Sophie von Hohenlohes gravsteder, som ligger ved siden av hverandre, ble åpnet i 2019 forbindelse med en forsvinningssak, var begge gravene tomme.


== Referanser ==


== Litteratur ==
«Den gale prinsesse». Skalk. Aarhus: Wormianum (1): 18-19. 2003. 
Bramsen, Bo (1985). Ferdinand og Caroline : en beretning om prinsen der nødig ville være konge af Danmark (dansk) (4. utg.). København: Nordiske Landes Bogforlag. ISBN 87-87439-22-0. 
von Elm, Sebastian (1967). Den uartige prinsesse (dansk). København: Chr. Erichsen. 
Langhoff Koch, Louise (2021). Kongernes kvinder : dronninger, elskerinder, friller og maitresser i den danske kongerække fra Christian 1. til i dag (dansk). København: Muusmanns forlag. ISBN 9788794155564. 
Neiiendam, Robert (1923). Ungdom og Galskab : Prinsesse Charlotte Frederikke og Edouard Du Puy (dansk). København: V. Pios Boghandel. 
Thorsøe, Alexander: Charlotte Frederikke, Prinsesse i Carl Frederik Bricka, Dansk biografisk Lexikon (1. utgave, 1889)


== Eksterne lenker ==
(en) Charlotte Frederica of Mecklenburg-Schwerin – kategori av bilder, video eller lyd på Commons